Document ID: 32009R0370

KOMISIJAS REGULA (EK) Nr. 370/2009
(2009. gada 6. maijs),
ar kuru groza Regulu (EK) Nr. 795/2004, ar ko nosaka sīki izstrādātus noteikumus par to, kā īstenot vienreizējo maksājumu shēmu, kura paredzēta Padomes Regulā (EK) Nr. 1782/2003
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2009. gada 19. janvāra Regulu (EK) Nr. 73/2009, ar ko paredz kopējus noteikumus tiešā atbalsta shēmām saskaņā ar kopējo lauksaimniecības politiku un izveido dažas atbalsta shēmas lauksaimniekiem, kā arī groza Regulas (EK) Nr. 1290/2005, (EK) Nr. 247/2006, (EK) Nr. 378/2007 un atceļ Regulu (EK) Nr. 1782/2003 (1), un jo īpaši tās 34. panta 2. punkta otro daļu un 142. panta c), d) un g) apakšpunktu,
tā kā:
(1)
Ar Regulu (EK) Nr. 73/2009 paredzēja jaunus noteikumus par vienreizējo maksājumu shēmu, ko piemēro no 2009. gada 1. janvāra. Tagad nepieciešams pielāgot Komisijas Regulā (EK) Nr. 795/2004 (2) paredzētos īstenošanas noteikumus.
(2)
Definīcijām, kas izklāstītas Regulas (EK) Nr. 795/2004 2. pantā, jāatspoguļo to jomu turpmākā atbilstība, uz kurām attiecas vienreizējo maksājumu shēma.
(3)
Regulas (EK) Nr. 795/2004 3.b pantā izklāstītie atbilstības kritēriji ir lieki, tādēļ tie ir jāsvītro. Savukārt Regulas (EK) Nr. 73/2009 34. panta 2. punkta a) apakšpunktā ir iekļauti noteikumi attiecībā uz to hektāru, par kuriem var pretendēt uz atbalstu, izmantošanu nelauksaimniecības darbībām. Attiecībā uz visām dalībvalstīm jānosaka pamatkritēriji.
(4)
Regula (EK) Nr. 73/2009 atceļ saistības par zemes atstāšanu atmatā un dažus ierobežojumus, kas saistīti ar tiesībām uz maksājumiem, kuri piešķirti no valsts rezerves, tādējādi noteikumi par šiem jautājumiem kļūst lieki.
(5)
Regulas (EK) Nr. 795/2004 7. panta noteikumi jāprecizē attiecībā uz atsaucēm uz Padomes Regulu (EK) Nr. 1782/2003 (3) un Regulu (EK) Nr. 73/2009.
(6)
Regulā (EK) Nr. 73/2009 vairs nav īpašu noteikumu par vienreizējo maksājumu shēmas piemērošanas procedūru pirmajā piemērošanas gadā. Tāpēc jāpielāgo attiecīgie noteikumi Regulā (EK) Nr. 795/2004.
(7)
Gadījumā, ja Regulas (EK) Nr. 795/2004 20. un 22. pantā minētās nomas vai 23. pantā minēto programmu beigu termiņš ir pēc pēdējās dienas, kurā var iesniegt pieteikumu saskaņā ar vienreizējo maksājumu shēmu tās pirmajā piemērošanas gadā, pieteikumu iesniegšanas termiņš attiecībā uz tiesību uz maksājumu noteikšanu jāpagarina, lai lauksaimniekiem dotu pietiekami daudz laika tāda pieteikuma iesniegšanai, kas atspoguļo saimniecības faktisko situāciju.
(8)
Regulas (EK) Nr. 795/2004 26. pantā noteiktais reģionālais ierobežojums ir jāpielāgo Regulas (EK) Nr. 73/2009 43. panta 1. punktam.
(9)
Lai gan noteikumi par obligāto zemes atstāšanu atmatā ir lieki, attiecībā uz 2009. gadu ir jāsaglabā noteikumi par brīvprātīgu zemes atstāšanu atmatā, kā paredzēts Regulas (EK) Nr. 1782/2003 107. pantā.
(10)
Ja dalībvalstis izlemj piemērot Regulas (EK) Nr. 73/2009 72. panta 4. punktu, jānosaka termiņš šāda pieteikuma iesniegšanai Komisijā un tā saturs.
(11)
Jāparedz noteikumi attiecībā uz jaunajām dalībvalstīm, kas pāriet no vienotā platībmaksājuma shēmas uz vienreizējo maksājumu shēmu. Šie noteikumi jo īpaši jāattiecina uz tiesību uz maksājumu sākotnējo piešķiršanu un uz īpašajām tiesībām, kā arī uz lēmuma paziņošanu.
(12)
Regulā (EK) Nr. 73/2009 vīna ražotājiem paredzēts piešķirt tiešu atbalstu saskaņā ar vienreizējo maksājumu shēmu, it īpaši pārejot no vīna atbalsta programmām uz vienreizējo maksājumu shēmu. Tāpēc ir jāpieņem attiecīgi sīki izstrādāti noteikumi par tiesību piešķiršanu. Šādiem sīki izstrādātiem noteikumiem ir jāatbilst tiem, kas jau ir noteikti Regulā (EK) Nr. 795/2004 attiecībā uz augļu un dārzeņu nozari.
(13)
Lauksaimniekiem, kam jau ir piešķirtas tiesības uz maksājumu vai kas ir nopirkuši vai saņēmuši tiesības uz maksājumu līdz tā termiņa beigām, kas bija jāievēro, lai noteiktu tiesības uz maksājumu saskaņā ar Regulu (EK) Nr. 795/2004, šo tiesību uz maksājumu vērtība un skaits ir jāpārrēķina. Tiesības uz maksājumu, uz kurām attiecas īpaši nosacījumi, šajos aprēķinos neņem vērā.
(14)
Dalībvalstis, kas piemēro reģionālo modeli, kā paredzēts Regulas (EK) Nr. 1782/2003 59. panta 1. un 3. punktā un 71.f pantā, ir jāpilnvaro noteikt to tiesību uz maksājumu skaitu uz vienu lauksaimnieku, kuras rodas pēc vīna atbalsta programmu piemērošanas beigām saskaņā ar Regulas (EK) Nr. 73/2009 IX pielikuma C daļu.
(15)
Jāparedz noteikumi par vidējām reģionālajām vērtībām attiecībā uz tiesību uz maksājumu vērtības noteikšanu, piemērojot Regulas (EK) Nr. 73/2009 IX pielikuma B daļu (vīnogulāju izaršana).
(16)
Regulas (EK) Nr. 795/2004 I pielikumā noteikts datums, pēc kura saskaņā ar Regulas (EK) Nr. 73/2009 38. panta otro daļu sekundāro kultūraugu audzēšanu var īslaicīgi atļaut reģionos, kuros graudaugus klimatisko apstākļu dēļ parasti novāc agrāk. Pēc Spānijas pieprasījuma šīs dalībvalsts dažādiem reģioniem jāpiemēro dažādi datumi, ievērojot dažādos agronomiskos un klimatiskos apstākļus. Jāatjaunina arī pielikums, lai ņemtu vērā augļu un dārzeņu atbilstību tajās dalībvalstīs, kas nepiemēro minētās nozares integrācijas atlikšanu.
(17)
Tādēļ attiecīgi jāgroza Regula (EK) Nr. 795/2004.
(18)
Ierosinātie grozījumi jāpiemēro no Regulas (EK) Nr. 73/2009 piemērošanas dienas.
(19)
Šajā regulā paredzētie pasākumi ir saskaņā ar Tiešo maksājumu pārvaldības komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 795/2004 groza šādi.
1)
Regulas 2. pantu groza šādi:
a)
svītro a) punktu;
b)
panta c) punktu aizstāj ar šādu punktu:
“c)
“ilggadīgās kultūras” ir nerotācijas kultūras, izņemot pastāvīgās ganības, kas atrodas uz attiecīgās zemes piecus gadus vai ilgāk un kas atkārtoti dod ražu, tostarp stādaudzētavas, un pamežs ar īsu augseku (KN kods ex 0602 90 41);”;
c)
svītro d) punktu;
d)
panta f) punktu aizstāj ar šādu punktu:
“f)
“pļava” ir aramzeme, ko izmanto zāles (sētas vai dabīgi augošas) audzēšanai; Regulas (EK) Nr. 73/2009 (4) 49. pantā jēdziens “pļava” ietver pastāvīgās ganības;
2)
Regulas 3.b pantu svītro.
3)
Regulas 1. nodaļā pievieno šādu 3.c pantu:
“3.c pants
Lielākoties lauksaimniecisks izmantojums
Regulas (EK) Nr. 73/2009 34. panta 2. punkta a) apakšpunkta nolūkos saimniecības teritorija, ko izmanto gan lauksaimniecībā, gan nelauksaimnieciskos nolūkos, uzskatāma par teritoriju ar lielākoties lauksaimniecisku izmantojumu, ja nelauksaimniecisko darbību intensitāte, būtība, ilgums un laika plānojums būtiski neietekmē veiktās lauksaimnieciskās darbības.
Dalībvalstis nosaka kritērijus šā panta pirmās daļas īstenošanai savā teritorijā. ”
4)
Regulas 6. pantu groza šādi:
a)
panta 3. punktu groza šādi:
i)
punkta otro daļu aizstāj ar šādu daļu:
“Var palielināt viņam piederošo tiesību uz maksājumu vienības vērtību.”;
ii)
punkta trešo daļu svītro;
b)
panta 4. punktu svītro.
5)
Regulas 7. pantu groza šādi:
a)
panta 1. punkta pirmo un otro daļu aizstāj ar šādām daļām:
“Ja dalībvalsts izmanto Regulas (EK) Nr. 1782/2003 42. panta 5. punktā paredzēto iespēju, tā var saskaņā ar šo pantu pēc pieprasījuma jo īpaši piešķirt tiesības uz maksājumu tiem lauksaimniekiem attiecīgajos reģionos, kuri deklarē mazāku hektāru skaitu nekā attiecīgais to tiesību uz maksājumu skaits, ko viņiem piešķirtu vai kas viņiem būtu bijušas piešķirtas saskaņā ar minētās regulas 43. pantu un Regulas (EK) Nr. 73/2009 59. pantu.
Šādā gadījumā lauksaimnieks par labu valsts rezervei atsakās no visām tiesībām uz maksājumu, kas viņam piešķirtas vai kas viņam būtu bijis jāpiešķir, izņemot tiesības uz maksājumu, uz kurām attiecas īpaši nosacījumi, kas minēti Regulas (EK) Nr. 1782/2003 49. pantā.”;
b)
panta 3. punktu svītro;
c)
panta 4. punktu aizstāj ar šādu punktu:
“4. No valsts rezerves piešķirto tiesību uz maksājumu vienības vērtību aprēķina, dalot lauksaimniekam piemērojamo pamatsummu ar viņa deklarēto hektāru skaitu.”
6)
Regulas 8. pantu groza šādi:
a)
panta 1. punkta pirmo daļu aizstāj ar šādu daļu:
“Neizmantotās tiesības uz maksājumu uzskatāmas par ieskaitītām atpakaļ valsts rezervē nākamajā dienā pēc pēdējās dienas, kad var grozīt pieteikumu par dalību vienreizējo maksājumu shēmā tajā kalendārajā gadā, kurā beidzas Regulas (EK) Nr. 73/2009 28. panta 3. punktā un 42. pantā minētais laikposms.”;
b)
panta 2. punktu svītro.
7)
Svītro 9. panta 1. punkta c) apakšpunktu.
8)
Regulas 12. panta 4. punkta pirmo daļu aizstāj ar šādu daļu:
“Vienreizējo maksājumu shēmas pirmajā gadā piešķiramo tiesību uz maksājumu galīgo noteikšanu veic, pamatojoties uz pieteikumu par tiesībām, kas iesniegts saskaņā ar Regulas (EK) Nr. 796/2004 21.a panta 3. punktu noteiktā termiņā.”
9)
Regulas 18. pantu groza šādi:
a)
panta 3. punktu svītro;
b)
panta 4. punktu aizstāj ar šādu punktu:
“4. Gadījumos, kad 20. un 22. pantā minētā noma vai 23. pantā minētās programmas beidzas pēc pēdējās dienas, kad var iesniegt pieteikumus par dalību vienreizējo maksājumu shēmā tās pirmajā piemērošanas gadā, lauksaimnieks pēc nomas vai programmas beigām līdz dienai, kas jānosaka dalībvalstij, bet ne vēlāk kā līdz pēdējai dienai, kad var grozīt pieteikumu par atbalstu nākamajā gadā, var iesniegt pieteikumu par tiesību uz maksājumu noteikšanu.”
10)
Regulas 23.a pantā svītro otro punktu.
11)
Regulas 24. panta 3. punktu aizstāj ar šādu punktu:
“3. Lauksaimnieki tiesības uz maksājumu var brīvprātīgi atdot valsts rezervei.”
12)
Regulas 26. pantu groza šādi:
a)
panta 1. punktu aizstāj ar šādu punktu:
“1. Neskarot Regulas (EK) Nr. 73/2009 50. panta 1. punktu un 62. panta 1. punktu, ja dalībvalsts izmanto minētās regulas 43. panta 1. punkta trešajā daļā paredzēto iespēju, dalībvalsts atbilstošajā teritoriālajā līmenī nosaka reģionu saskaņā ar objektīviem kritērijiem un tā, lai nodrošinātu vienlīdzīgu attieksmi pret lauksaimniekiem un novērstu tirgus un konkurences izkropļošanu.”;
b)
panta 4. punktu svītro.
13)
Regulas 32. pantu aizstāj ar šādu pantu:
“32. pants
Regulas (EK) Nr. 1782/2003 107. pantā minētās brīvprātīgās atstāšanas atmatā nosacījumi
1. Platības jāatstāj atmatā uz laika posmu, kas sākas vēlākais 15. janvārī un beidzas agrākais 31. augustā. Tomēr dalībvalstis paredz nosacījumus, ar kādiem ražotāji drīkst sākt sēklu sēšanu no 15. jūlija, lai ievāktu ražu nākamajā gadā, un nosacījumus, kas jāievēro, lai no 15. jūlija vai arī 15. jūnija gadījumos, kad ir ārkārtas klimatiskie apstākļi, drīkstētu sākt ganīšanu tajās dalībvalstīs, kurās ganāmpulku pārvieto uz vasaras ganībām.
2. Dalībvalstis ievieš piemērotus pasākumus, kas atbilst konkrētajai situācijai atmatā atstātajās platībās, lai nodrošinātu, ka tajās ir saglabāti labi lauksaimniecības un vides apstākļi un ka ir aizsargāta apkārtējā vide.
Šādi pasākumi var attiekties uz augu segu. Šādā gadījumā jāgarantē, lai pasākumi nodrošinātu to, ka augu segu nevar izmantot sēklu audzēšanai un lauksaimnieciskiem mērķiem līdz 31. augustam vai turpmāk līdz 15. janvārim, lai kultūraugus audzētu pārdošanai.
3. Gadījumos, kas minēti Regulas (EK) Nr. 73/2009 31. panta c) apakšpunktā, dalībvalstis visiem attiecīgajiem ražotājiem var atļaut izmantot zemi, kas saskaņā ar deklarāciju atstāta atmatā, lai izmantotu dzīvnieku barībai, tā gada laikā, par ko iesniedz vienotu atbalsta pieteikumu. Dalībvalstis veic visus nepieciešamos pasākumus, lai nodrošinātu, ka atmatā atstātā platība, uz kuru attiecas atļauja, netiek izmantota peļņas nolūkā un jo īpaši - ka lopbarība, ko audzē šajā atmatā atstāšanai paredzētajā zemē, netiek pārdota. Dalībvalstis Komisijai paziņo savu lēmumu par atļauju un tās pamatojumu.”
14)
Regulas 33., 34., 39. 41. un 43. pantu svītro.
15)
Regulas 48. panta 6. punktu aizstāj ar šādu punktu:
“6. Dalībvalstis, kas piemēro Regulas (EK) Nr. 73/2009 72. panta 4. punktu, vēlākais līdz 2009. gada 7. jūnijam sniedz informāciju par maksājumiem, ko tās plāno piešķirt, un it īpaši par to atbilstības nosacījumiem, par nozarēm, kurās piemēroti pasākumi, un piesaistīto finansiālo līdzekļu apjomu.”
16)
Regulas 6.a nodaļu aizstāj ar šādu nodaļu:
“6.a NODAĻA
JAUNĀS DALĪBVALSTIS
Vienreizējo maksājumu shēmas ieviešana jaunajās dalībvalstīs, kuras piemērojušas vienotā platībmaksājuma shēmu
48.a pants
Vispārīgi noteikumi
1. Ja vien šajā nodaļā nav paredzēts citādi, šīs regulas nosacījumi attiecas uz jaunajām dalībvalstīm, kuras piemērojušas vienotā platībmaksājuma shēmu.
2. Šajā regulā jebkura atsauce uz Regulas (EK) Nr. 1782/2003 42. pantu vai Regulas (EK) Nr. 73/2009 41. pantu uzskatāma par atsauci uz Regulas (EK) Nr. 73/2009 57. pantu.
3. Regulas (EK) Nr. 73/2009 57. panta 3. punkta piemērošanas nolūkos jaunās dalībvalstis var noteikt reprezentatīvu laikposmu pirms vienreizējo maksājumu shēmas piemērošanas pirmā gada.
4. Šajā regulā visas atsauces uz “reprezentatīvu laikposmu” uzskatāmas par atsauci uz vienreizējo maksājumu shēmas piemērošanas pirmo gadu vai uz atsauces periodu, kas minēts Regulas (EK) Nr. 73/2009 59. panta 3. punktā.
48.b pants
Tiesību uz maksājumu sākotnējā piešķiršana
1. Neskarot Regulas (EK) Nr. 73/2009 59. panta 3. punktu, Regulas (EK) Nr. 73/2009 59. panta 2. punkta nolūkos jaunās dalībvalstis šajā punktā minēto hektāru skaitu, par kuriem ir tiesības pretendēt uz atbalstu, nosaka, izmantojot hektāru skaitu, kas deklarēts, lai noteiktu tiesības uz maksājumu, vienreizējo maksājumu shēmas pirmajā piemērošanas gadā.
2. Neraugoties uz šā panta 1. punktu, jaunās dalībvalstis, nosakot hektāru skaitu, par kuriem ir tiesības pretendēt uz atbalstu, saskaņā ar Regulas (EK) Nr. 73/2009 59. panta 2. punktu, var izmantot to hektāru skaitu, kas deklarēts tajā gadā, kam sekoja vienreizējo maksājumu shēmas ieviešanas pirmais gads.
Ja to hektāru skaits, par kuriem ir tiesības pretendēt uz atbalstu un kurus lauksaimnieks deklarējis vienreizējo maksājumu shēmas pirmajā piemērošanas gadā, ir mazāks nekā attiecīgo hektāru skaits, kas noteikts saskaņā ar pirmo daļu, jaunā dalībvalsts var daļēji vai pavisam pārdalīt summas, kas atbilst nedeklarētajiem hektāriem, kā piemaksu par katrām tiesībām uz maksājumu, kas piešķirtas vienreizējo maksājumu shēmas pirmajā piemērošanas gadā. Piemaksu aprēķina, dalot attiecīgo summu ar piešķirto tiesību uz maksājumu skaitu.
3. To tiesību uz maksājumu vērtība un skaits, kas piešķirtas vienreizējo maksājumu shēmas pirmajā piemērošanas gadā, pamatojoties uz lauksaimnieku deklarācijām par tiesību uz maksājumu noteikšanu, ir provizoriska. Galīgo vērtību un skaitu nosaka vēlākais līdz vienreizējo maksājumu shēmas otrā piemērošanas gada 1. aprīlim pēc tam, kad ir veiktas pārbaudes saskaņā ar Regulu (EK) Nr. 796/2004.
4. Ja dalībvalsts izmanto Regulas (EK) Nr. 73/2009 59. panta 3. punktā minēto iespēju, tā kalendārajā gadā pirms vienreizējo maksājumu shēmas piemērošanas pirmā gada var sākt apzināt lauksaimniekus, kas varētu pretendēt uz atbalstu, noteikt šajā punktā minēto hektāru provizorisko skaitu un provizoriski pārbaudīt 6. punktā minētos nosacījumus.
Neskarot Regulas (EK) Nr. 73/2009 61. pantu, tiesību vērtību aprēķina, Regulas (EK) Nr. 73/2009 59. panta 1. punktā minēto summu dalot ar to tiesību skaitu, kas piešķirtas saskaņā ar šo punktu.
5. Lauksaimnieku par provizoriskajām tiesībām informē vismaz mēnesi pirms Regulas (EK) Nr. 73/2009 56.panta 1. punktā minētā pieteikuma iesniegšanas termiņa.
6. Pieteikuma iesniedzējs attiecīgajai dalībvalstij pierāda, ka dienā, kad iesniegts pieteikums par tiesībām uz maksājumu, viņš ir lauksaimnieks Regulas (EK) Nr. 73/2009 2. panta a) punkta nozīmē.
7. Dalībvalsts var nolemt noteikt obligāto saimniecības lielumu lauksaimniecības platības izteiksmē, par kuru var pieprasīt noteikt tiesības uz maksājumu. Tomēr obligātais lielums nedrīkst pārsniegt Regulas (EK) Nr. 73/2009 28. panta 1. punkta b) apakšpunktā paredzētās robežvērtības.
Obligāto lielumu neparedz, lai noteiktu tās tiesības uz maksājumu, uz kurām attiecas Regulas (EK) Nr. 73/2009 60. pantā minētie īpašie nosacījumi, kā noteikts minētās regulas 28. panta 1. punktā.
8. Dalībvalsts var nolemt, ka pieteikumu par 5. punktā minēto tiesību uz maksājumu galīgo noteikšanu var iesniegt vienlaikus ar pieteikumu par maksājumu saskaņā ar vienreizējo maksājumu shēmu.
48.ba pants
Īpašu tiesību piešķiršana
Neraugoties uz šīs regulas 30. panta 1. un 2. punktu, izsakot Regulas (EK) Nr. 73/2009 44. panta 2. punktā minēto lauksaimniecisko darbību ganāmpulka vienībās (LU), lauksaimnieka pārziņā esošo dzīvnieku skaitu dalībvalsts noteiktā laikposmā pārrēķina LU, pamatojoties uz šādu tabulu
:
Vīriešu kārtas liellopi un teles, kas vecāki par 24 mēnešiem, zīdītājgovis, piena govis
1,0LU
Vīriešu kārtas liellopi un teles vecumā no 6 līdz 24 mēnešiem
0,6LU
Vīriešu un sieviešu kārtas liellopi, kas jaunāki par 6 mēnešiem
0,2LU
Aitas
0,15LU
Kazas
0,15LU
Lai noteiktu minimālo lauksaimniecisko darbību jaunajās dalībvalstīs, piemēro šīs regulas 30. panta 3. līdz 5. punktu.
48.bb pants
Lēmuma paziņošana
Ja jaunā dalībvalsts saskaņā ar Regulas (EK) Nr. 73/2009 122. panta 3. punktu vēlas izbeigt vienotā platībmaksājuma shēmas piemērošanu, tā vēlākais līdz iepriekšējā gada 1. augustam pirms vienreizējo maksājumu shēmas piemērošanas pirmā gada Komisijai paziņo informāciju par vienreizējo maksājumu shēmas īstenošanu, tai skaitā iespējas saskaņā ar minētās regulas 55. panta 3. punktu, 57. pantu, 59. pantu un 61. pantu, kā arī objektīvos kritērijus, uz kuru pamata lēmumi ir pieņemti.”
17)
Regulā iekļauj šādu 6.d nodaļu:
“6.d NODAĻA
VĪNS
1. iedaļa
Pāriešana no vīna atbalsta programmām uz vienreizējo maksājumu shēmu
48.i pants
Vispārīgi noteikumi
1. Lai konstatētu maksājuma summu un noteiktu tiesības uz maksājumu, pārejot no vīna atbalsta programmām uz vienreizējo maksājumu shēmu, Regulas (EK) Nr. 73/2009 IX pielikuma C daļu piemēro, ievērojot īpašus noteikumus šīs regulas 48.j pantā, un, ja dalībvalsts ir izvēlējusies izmantot Regulas (EK) Nr. 1782/2003 59. pantā vai 71.f pantā paredzēto iespēju, piemēro šīs regulas 48.k panta noteikumus.
2. Dalībvalstis 2009. gada 1. janvārī var sākt apzināt lauksaimniekus, kuri var pretendēt uz atbalstu un kuriem piešķiramas tiesības uz maksājumu, ko rada pāriešana no vīna atbalsta programmām uz vienreizējo maksājumu shēmu.
3. Šīs regulas 7. panta 1. punkta un 12. panta piemērošanas nolūkos attiecībā uz vīna nozari vienreizējo maksājumu shēmas pirmajā piemērošanas gadā dalībvalsts nosaka summas un hektāru skaitu, par kuriem var pretendēt uz atbalstu, saskaņā ar Regulas (EK) Nr. 73/2009 IX pielikuma C daļu.
48.j pants
Īpaši noteikumi
1. Ja lauksaimniekam līdz tā pieteikumu iesniegšanas termiņa beigām, kas bija jāievēro, lai noteiktu tiesības uz maksājumu atbilstoši šai regulai, nav tiesību uz maksājumu vai ja tam ir tikai tiesības, kurām piemēro īpašus nosacījumus, šis lauksaimnieks saņem tiesības uz maksājumu par vīnu saskaņā ar Regulas (EK) Nr. 73/2009 IX pielikuma C daļu.
Pirmo daļu piemēro arī tad, ja lauksaimnieks tiesības uz maksājumu ir nomājis laikā starp pirmo vienreizējo maksājumu shēmas piemērošanas gadu un gadu, kad beidz piemērot atbalsta programmas.
2. Ja lauksaimniekam ir piešķirtas tiesības uz maksājumu vai ja lauksaimnieks ir nopircis vai saņēmis tiesības uz maksājumu līdz tā termiņa beigām, kas bija jāievēro, lai noteiktu tiesības uz maksājumu saskaņā ar šo regulu, šo tiesību uz maksājumu vērtību un skaitu pārrēķina šādi:
a)
tiesību uz maksājumu skaits ir vienāds ar lauksaimniekam piederošo tiesību uz maksājumu skaitu, kam pieskaitīts hektāru skaits, kas noteikts atbilstīgi Regulas (EK) Nr. 73/2009 IX pielikuma C daļai;
b)
vērtību nosaka, dalot summu, kas iegūta, saskaitot lauksaimniekam piederošo tiesību uz maksājumu vērtību un saskaņā ar Regulas (EK) Nr. 73/2009 IX pielikuma C daļu aprēķināto pamatsummu, ar skaitli, kas noteikts saskaņā ar šā punkta a) apakšpunktu.
Tiesības uz maksājumu, uz ko attiecas īpaši nosacījumi, šajā punktā minētajos aprēķinos neņem vērā.
3. Tiesības uz maksājumu, kas iznomātas pirms termiņa, kurš saskaņā ar šo regulu noteikts, lai iesniegtu pieteikumu atbilstoši vienreizējo maksājumu shēmai, ņem vērā 2. punktā minētajos aprēķinos.
48.k pants
Reģionāla īstenošana
1. Ja dalībvalsts ir izmantojusi Regulas (EK) Nr. 1782/2003 59. pantā vai 71.f pantā minēto iespēju, lauksaimnieks saņem tiesības uz maksājumu tādā apmērā, kas atbilst jaunajam vīnogulāju hektāru skaitam, par kuriem var pretendēt uz atbalstu.
Tiesību uz maksājumu vērtību nosaka, pamatojoties uz objektīviem un nediskriminējošiem kritērijiem.
Saskaņā ar Regulas (EK) Nr. 1782/2003 59. panta 4. punktu vai 71.f pantu pirmais piemērošanas gads attiecībā uz vīna nozari ir 2009. gads.
2. Atkāpjoties no 1. punkta, dalībvalstis var katram lauksaimniekam piemērojamo tiesību skaitu noteikt, pamatojoties uz objektīviem kritērijiem, saskaņā ar Regulas (EK) Nr. 73/2009 IX pielikuma C daļu.
2. iedaļa
Vīnogulāju izaršana
48.l pants
Vidējā reģionālā vērtība
Lai noteiktu tiesību uz maksājumu vērtību, piemērojot Regulas (EK) Nr. 73/2009 IX pielikuma B daļu (vīnogulāju izaršana), vidējo reģionālo vērtību dalībvalstis nosaka attiecīgajā teritoriālajā līmenī. To nosaka dalībvalstu izvēlētā dienā. To var katru gadu pārskatīt. To nosaka, pamatojoties uz vērtību, kāda ir tiesībām uz maksājumu, kas lauksaimniekiem piešķirtas attiecīgajā reģionā. To nediferencē pa ražošanas nozarēm.”
18)
Regulas I pielikumu aizstāj ar šīs regulas pielikuma tekstu.
2. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
To piemēro no 2009. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 6. maijā

Labels: 17
19
5
6